KIRJALLINEN KYSYMYS E-0708/00 esittäjä(t): Hiltrud Breyer (Verts/ALE) komissiolle. Tonavan rantaniittyjen määrittäminen suojelualueeksi luonnonvaraisia kasveja ja eläimiä koskevan direktiivin mukaisesti.



Virallinen lehti nro 026 E , 26/01/2001 s. 0092 - 0093



KIRJALLINEN KYSYMYS E-0708/00 esittäjä(t): Hiltrud Breyer (Verts/ALE) komissiolle (17. maaliskuuta 2000) Aihe: Tonavan rantaniittyjen määrittäminen suojelualueeksi luonnonvaraisia kasveja ja eläimiä koskevan direktiivin mukaisesti Lehdistössä olleiden tietojen mukaan Baijerin osavaltion hallitus päättää Straubingin ja Vilshofenin välisten Tonavan rantaniittyjen määrittämisestä luonnonvaraisia kasveja ja eläimiä koskevan direktiivin mukaiseksi suojelualueeksi vasta, kun Tonavan väylän laajentamiseen liittyvät kysymykset on selvitetty. Euroopan yhteisöjen tuomioistuimen oikeuskäytännön mukaan suojelualueen perustamisesta ja sen rajoista päätettäessä voidaan soveltaa vain luonnonsuojelullisia (eikä taloudellisia) kriteerejä. 1. Onko komissio tietoinen tästä Baijerin osavaltion hallituksen tuomittavasta menettelystä? 2. Onko komissio samaa mieltä siitä, että Tonavan rantaniityt Straubingin ja Vilshofenin välillä tulisi julistaa viipymättä suojelualueeksi (EY:n lintujensuojeludirektiivin mukaisesti) ja määrittää luonnonvaraisia kasveja ja eläimiä koskevan direktiivin alaisuuteen kuuluvaksi alueeksi? 3. Onko komissio tietoinen siitä, että päätös Tonavan väylän laajentamisesta on tarkoitus tehdä vielä tänä vuonna parhaillaan käynnissä olevien perusteellisten tutkimusten päätyttyä? 4. Onko komissio tietoinen siitä, että kolme neljästä tällä hetkellä tutkitusta Tonavan väylän laajennusvaihtoehdosta (vaihtoehdot B, C ja D) tuhoavat Tonavan rantaniittyjen todellisen suojelualueen tai vahingoittavat sitä olennaisesti? 5. Onko komissio tietoinen siitä, että kahden uuden tutkimuksen mukaan ympäristön kannalta kestävän ja edullisen vaihtoehdon A avulla voidaan saavuttaa samanlaisia väylänsyvyyksiä kuin Keski-Reinillä ja Wachaussa (niin, että väylän leveys on lähes kauttaaltaan 70 m)? Margot Wallströmin komission puolesta antama vastaus (17. huhtikuuta 2000) 1. ja 2. Komissio on todennut, että luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaisten erityisten suojelualueiden nimeäminen ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta annetun neuvoston direktiivin 92/43/ETY(2) mukaisten yhteisön tärkeinä pitämiä alueita koskevien ehdotusten nimeäminen on Saksan, mukaan luettuna Baijeri, osalta viivästynyt huomattavasti. Komissio on näin ollen aloittanut rikkomisesta johtuvan menettelyn Saksan osalta. Menettely koskee kummankin direktiivin asianmukaista soveltamista. Ensimmäisen tapauksen osalta komissio on päättänyt nostaa kanteen Euroopan yhteisöjen tuomioistuimessa. Toinen tapaus on jo tuomioistuimen käsittelyssä ja siitä odotetaan päätöstä. Lisäksi komissio on tietoinen kyseessä olevan alueen erittäin tärkeästä merkityksestä luonnonsuojelun ja erityisesti luonnonvaraisten lintujen suojelun kannalta, koska se on osa Donataul: Regensburg Vilshofenin tärkeiden lintujen aluetta. Tätä tärkeiden lintujen aluetta on näin ollen painotettu komission perustellussa lausunnossa, jonka se on lähettänyt Saksan viranomaisille direktiivin 79/409/ETY soveltamisessa esiintyneiden puutteiden johdosta. Komissio on myös tietoinen siitä, että Geislingin ja Vilshofenin alueiden välinen alluviaalitasanko on luontodirektiivin 92/43/ETY mukaisen Natura 2000 -verkoston kannalta erittäin arvokas alue. Tieteelliset tutkimukset tukevat tietoa siitä, että alue on erityisen tärkeä tulvatasangon (ensisijainen luontotyyppi) ja tiettyjen muiden kuin ensisijaisten Tonavan kalalajien kannalta. 3. ja 5. Komissiolla ei ole arvoisan parlamentin jäsenen tarkoittamia tietoja ja komissio ei näin ollen pysty esittämään asiasta muita huomioita. Kun tuomioistuin on tehnyt päätöksensä, on Saksa komission mielestä velvollinen toteuttamaan päätöksen noudattamisen edellyttämät toimenpiteet. Näihin sisältyy menettelyjen noudattaminen erityisesti sellaisten alueella toteutettavien hankkeiden osalta, joilla voi olla merkittäviä vaikutuksia. (1) EYVL L 103, 25.4.1979. (2) EYVL L 206, 22.7.1992.